**נחום שור**

 נולד ב 25 לדצמבר 1935, הבן השני בכפר מנחם. נשוי לנורית, אב לירון ולעמי.

נחום היה איש ציבור, מילא תפקידים רבים בקיבוץ, כולל מזכיר, מרכז מחלקת ההסברה של מפ"ם. במסגרת פעילותו הציבורית היה בשליחות מפלגתית בארה"ב יחד עם משפחתו. היה מורה בתיכון "צפית" עד ליציאתו לגמלאות ובשנים האחרונות עבד בארכיון של קיבוץ כפר מנחם. נחום שלח את ידו בכתיבה וכתב מאמרים ושירים רבים. נפטר ערב יום הכיפורים תשע"א 17.10.2010

 כמה סמלי היה זה כאשר במהלך יום כיפורים החזיר פתע נחום שור, ידידי הטוב את נשמתו לבורא עולם, אחרי תקופה של פיוס ותודות לאנשים על הקשרים הטובים שיצר עימם, ואפילו סליחה שמעתי ממנו לפני חצי שנה. כך שלם עם עצמו, שבועיים במצב של "קומא", קבע עובדה עבורי: "נפגש שם למעלה"

רק בשלוש השנים האחרונות היכרתיו, על רקע החזון והמעשה באגף המשימות. הדברים פגשו את ליבו הכנה והחמים וגרמו לו לריגושים רבים. עבורי נחום היה לא פוליטיקאי, לא מוביל מהפכות, אלא חבר צנוע וישר בעל לב ענק שהכיל המון תגובות למתרחש ממרום גילו המתקדם וניסיונו הרב בפוליטיקה.

היה מתקשר עימי כמעט כל שבוע ונותן לי "עצות לדרך". מצאתי בו איש לוחם ללא חת, היודע כי השמאל הקיצוני מזיק לכולם, כי ג'ומס עבורו הוא המנהיג האולטימטיבי ויגאל אלון ז"ל מתקשה לעמוד בכל ציפיותיו. היה בו משהו "ריאל פוליטיקה" בעל אבחנה חדה כתער, נעים היה לשוחח איתו ולשמוע את עמדותיו בתחומים רבים שעבורי היו זרים לחלוטין ורק בזכותו נחשפתי להם.

אך הגדיל נחום מכל בסערת רגשותיו בדבריו לפני קהל שומעים ובחוגי דיון לעשות שהלך בעיניו לאיבוד כתוצאה מההפרטות, מהתנהלות המנהלים בקיבוץ העושים לביתם ותו לא. ובצורך העצום לסייע, לתת גב לחלש שלא יכול אפילו כבר לזעוק. בנקודה זאת נפגשנו – כאן נחום שבה את ליבי, היה לו קשה לראות את מצוקת החבר והוא יזם דיונים רבים בנושא. בהופעתו במזכירות התנועה לפני שנה בדיון על יוזמתו למצוא כלים לסייע לחבר היה המון חן, תמימות ויושר אישי, תמיד דאג לומר כי ביתו כפר מנחם דווקא דואג ועושה לקשיש אך ברחבי התנועה המצב לעיתים מחריד לטעמו.

תחושותיו אלה ויכולתו לכתוב ולהתבטא תדיר גרמו לחברים רבים כמוני לדעת כי איש מופלא בעל שאר רוח וניסיון חיים ניצב מולנו היכול לשמש אות ומופת לאנשים צנועים שמאמינים ברעות ובחברות. אז מה הפלא שעוד לפני יציאת יום הכיפור כבר ישבתי בביתך הצנוע עם רעייתך נורית וירון בנך ויחדיו העלינו זיכרונות.

אולי, אולי לקראת "הפגישה שם למעלה" , היה שלום חבר!

 יואל מרש"ק